Vist l'escrit de convocatòria de vaga formulada pel comitè de vaga a l'empresa Bus Nou Barris, SLU (registre d'entrada de 18 de febrer de 2013 al Tribunal Laboral de Catalunya), que està prevista des del dia 4 de març fins al dia 8 de març de 2013, en dues franges horàries, de 7:40 a 9:00 hores i de 17:00 a 18:40 hores, i que a partir de les 00:00 hores del dia 11 de març tindrà caràcter indefinit, i que afectarà tota la plantilla de l'empresa;
Atès que el servei de transport de viatgers que realitza l'empresa Bus Nou Barris, SLU cal considerar-lo un servei essencial per a la comunitat ja que la seva interrupció afectaria drets i béns constitucionalment protegits, com és el dret a la lliure circulació, recollit a l'article 19 de la Constitució;
Atès que l'autoritat governativa ha d'establir les mesures necessàries per tal de mantenir el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Atès que, malgrat que existeixen altres mitjans de transport públic, com són el metro, els ferrocarrils i altres empreses d'autobusos, el fet és que el transport públic urbà de superfície ha passat a ser un element indispensable com a tal mitjà, del tot necessari i imprescindible en l'entorn ciutadà, i que garanteix el dret a la mobilitat de molts ciutadans, i en facilita l'accés al centre de treball, al lloc de residència, als centres hospitalaris, als comerços i als centres d'activitat econòmica, social i cultural, per la qual cosa constitueix un mitjà necessari per al desenvolupament d'altres drets;
Atès que el moviment de viatgers i desplaçaments s'ha anat diversificant en els últims anys i les hores d'entrada i sortida de la feina, ja siguin en centres de treball de la indústria com en els d'oficines i de comerços, i dels centres d'ensenyament i centres socials i sanitaris no es produeixen únicament en les anomenades hores punta, sinó que hi ha una distribució al llarg del dia que es tendeix a homogeneïtzar, motivada, entre d'altres, per les jornades intensives, les flexibilitats horàries i la conciliació de la vida laboral i familiar, i atès que aquest fet afecta d'una manera especialment greu les persones sense vehicle particular, les persones grans, les persones amb discapacitat, i les persones que resideixen a zones més aïllades, que són les que substancialment depenen del mitjà col·lectiu de transport, cal garantir el servei de transport de viatgers al llarg de tota la jornada, i no només en les hores punta;
Atès que en ordres anteriors en les quals s'han fixat serveis mínims per al transport de viatgers com són l'Ordre EMO/416/2012, de 13 de desembre, i l'Ordre EMO/19/2013, de 4 de febrer, es té en compte la diferent intensitat d'ús que d'aquest mitjà de transport fan al llarg del dia els usuaris.
D'una banda, les anomenades hores punta, que comprendrien des de les 6.30 a les 9.30 hores i des de les 16.00 a les 20.00 hores, i durant les quals, atesa la més alta incidència, queda justificat garantir el funcionament del servei amb un percentatge superior, i de l'altra, les anomenades hores vall, que coincideixen amb la resta de la jornada, i durant les quals es garanteix el servei amb un percentatge inferior;
És en atenció a les raons exposades i atès que el desenvolupament de la vaga afecta un gran nombre d'usuaris i una zona densament poblada de l'extrem nord-est de la ciutat de Barcelona i que la durada de la vaga és de cinc dies consecutius en un primer tram i, a partir de l'11 de març de 2013, és indefinida, es fixa com a serveis mínims el 50% del servei habitual durant les franges horàries de 07:40 a 09:00 hores i de 17:00 a 18:40 hores durant els dies 4 al 8 de març de 2013, i a partir del dia 11 de març de 2013 el 40% del servei habitual durant les franges de 06:30 a 9:30 hores i de 16:00 a 20:00 hores i del 20% del servei habitual durant la resta del dia;
En tot cas es mantindrà el servei indispensable per poder donar la infraestructura imprescindible per al funcionament dels serveis mínims indicats i s'haurà de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, d'acord amb el comitè de vaga, podrà establir la distribució del nombre d'unitats per línia, sempre que en còmput global no superi els màxims fixats anteriorment;
Atès que en acte de tràmit d'audiència de 26 de febrer, les parts han formulat les seves propostes de serveis mínims, tal com consta en l'expedient;
Atès que s'ha demanat informe a l'Entitat Metropolitana del Transport;
Atès el que disposen l'article 28.2 de la Constitució; l'article 170.1 i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març; i 122/1990 i 123/1990, de 2 de juliol,
La situació de vaga formulada pel comitè de vaga a l'empresa Bus Nou Barris, SLU, que està prevista des del dia 4 de març fins al dia 8 de març de 2013, en dues franges horàries, de 7:40 a 9:00 hores i de 17:00 a 18:40 hores, i que a partir de les 00:00 hores del dia 11 de març tindrà caràcter indefinit, i que afectarà tota la plantilla de l'empresa, s'entendrà condicionada al manteniment dels serveis mínims següents:
50% del servei habitual en les franges horàries de 07:40 a 09:00 hores i de 17:00 a les 18:40 hores.
A partir de l'11 de març de 2013:
40% del servei habitual en les franges horàries de 06:30 a 09:30 hores i de 16:00 a 20:00 hores i 20% del servei habitual en la resta del dia.
Es mantindrà el servei indispensable per poder donar la infraestructura imprescindible per al funcionament dels serveis mínims establerts, i poder reiniciar el servei.
S'haurà de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, d'acord amb el comitè de vaga, podrà establir la distribució del nombre d'autobusos per línia, sempre que en còmput global no superi els màxims fixats anteriorment.
L'empresa farà aquests serveis mínims amb el personal imprescindible per dur-los a terme, un cop escoltat el comitè de vaga.
Aquests serveis mínims els prestarà, preferentment, el personal que no exerceixi el dret de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 seran considerats il·legals a efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Barcelona, 28 de febrer de 2013